《清明日作 其一》
清代·侯铨

连日阴寒乍放晴，愁边不觉是清明。漫从榆柳分新火，枉向莺花忆上京。

得失已空蕉鹿梦，浮沈聊结鹭鸥盟。宵来盼断松楸路，有泪无言对短檠。

作者简介：字秉衡，江南嘉定人。廪生。○秉衡，太常讳震旸曾孙，国学讳岐曾之孙，修髯长身，谈及忠义，觥觥岳云，从嘉定寓居虞山，与陈见复、汪西京诸君结诗社，予亦与定交，友朋有阙失，必直言箴规，不失先世风。秉衡没，同学中直谅者少矣。录其诗，因追忆其风概如此。